b'\n_START_ARTICLE_\nRazstrupljanje\n_START_SECTION_\nOrgani, ki sodelujejo pri razstrupljanju\n_START_PARAGRAPH_\nSposobnost razstrupljanja ima \xc5\xbee telo samo. Pri tem s svojimi funkcijami sodelujejo razli\xc4\x8dni organi: jetra, ma\xc5\xa1\xc4\x8devje, ledvice, ko\xc5\xbea, plju\xc4\x8da, limfni sistem, \xc4\x8drevesje._NEWLINE_Okrog 75% snovi, ki jih zau\xc5\xbeijemo, gre skozi jetra. V njih encimi nevtralizirajo \xc5\xa1kodljive, v vodi netopne strupe, jih pretvorijo v vodotopne, te po\xc5\xa1ljejo v ledvice ali v \xc4\x8drevesje, od koder se izlo\xc4\x8dijo iz telesa. \xc4\x8ce v jetra pride prevelika koli\xc4\x8dina strupov, jih telo uskladi\xc5\xa1\xc4\x8di v ma\xc5\xa1\xc4\x8dobne zaloge, kjer povzro\xc4\x8dajo manj \xc5\xa1kode. Ledvice filtrirajo kri in izlo\xc4\x8dajo odve\xc4\x8dno teko\xc4\x8dino ter vodotopne strupe, ki se izlo\xc4\x8dijo s se\xc4\x8dem. Ko\xc5\xbea proizvaja dolo\xc4\x8dene encime, ki absorbirane strupene snovi pretvorijo v vodotopne, da se lahko izlo\xc4\x8dijo z urinom ali znojem. Med znojenjem se iz telesa izlo\xc4\x8dajo tudi drugi strupi. Plju\xc4\x8da iz telesa odstranjujejo ogljikov dioksid, v njih pa so prisotne tudi antioksidativne snovi, ki varujejo pred radikali. Limfni sistem odstranjuje odpadne snovi, ki jih proizvaja telo samo. \xc4\x8crevesje filtrira \xc5\xa1kodljive sestavine, jih po\xc5\xa1ilja na predelavo v jetra in izlo\xc4\x8da predelane strupe.\n_START_SECTION_\nNa\xc4\x8dini razstrupljanja\n_START_PARAGRAPH_\nObstajajo razli\xc4\x8dni na\xc4\x8dini razstrupljanja oz. izogibanja strupom v okolju: diete in postenje, \xc4\x8di\xc5\xa1\xc4\x8denje kolona, terapija s kelatorji, telesna aktivnost, razstrupljanje z blazinicami in obli\xc5\xbei, Aqua Detox, zunanje razstrupljanje, razstrupljanje s ka\xc4\x8djimi kamen\xc4\x8dki.\n_START_SECTION_\nTerapija s kelatorji\n_START_PARAGRAPH_\nGre za vnos razli\xc4\x8dnih kelirajo\xc4\x8dih spojin (dimerkaptosukcinilna kislina - DMSA, etilendiamin tetraocetna kislina - EDTA, dimerkapto-propan sulfonat - DMPS, tiamin tetrahidrofurfuril disulfid - TTFD in druge) v telo z namenom vezave in odstranjevanja ionov te\xc5\xbekih kovin (svinec, arzen, \xc5\xbeivo srebro, \xc5\xbeelezo) iz telesa._NEWLINE_Terapija s kelatorji je del prakse konvencionalne medicine pri zastrupitvah s te\xc5\xbekimi kovinami ali pri dolo\xc4\x8denih boleznih (hemokromatoza). V alternativni medicini pa se terapija s kelatorji uporablja v druge namene. Z njo so sku\xc5\xa1ali zdraviti okvare ledvic, dolo\xc4\x8dene bolezni o\xc4\x8di, raka na jaj\xc4\x8dnikih, koronarno sr\xc4\x8dno bolezen in celo avtizem._NEWLINE_Za u\xc4\x8dinkovanje EDTA pri zdravljenju koronarne sr\xc4\x8dne bolezni so predlagali ve\xc4\x8d razli\xc4\x8dnih mehanizmov, nobeden od njih pa \xc5\xa1e ni bil dokazan. Postopek mogo\xc4\x8de odstranjuje Ca direktno iz ma\xc5\xa1\xc4\x8dobnih plakov, ki blokirajo arterije, stimulira spro\xc5\xa1\xc4\x8danje hormona, ki odstranjuje nalo\xc5\xbeen Ca ali zmanj\xc5\xa1uje koncentracijo holesterola v krvi. Lahko pa tudi zmanj\xc5\xa1uje oksidativni stres na stene krvnih \xc5\xbeil. V \xc5\xa1tudijah niso potrdili u\xc4\x8dinkovitosti tak\xc5\xa1nega zdravljenja._NEWLINE_Nekateri, ki se ukvarjajo z alternativno medicino, trdijo, da so simptomi avtizma posledica zastrupitve z \xc5\xbeivim srebrom (prisotno kot adjuvans v nekaterih cepivih in v zobnih zalivkah), zato tak\xc5\xa1nim pacientom mno\xc5\xbei\xc4\x8dno predpisujejo terapijo s kelatorji. Vendar pa ne obstajajo dokazi o povezanosti cepljenja z \xc5\xbeivo srebro vsebujo\xc4\x8dimi cepivi in pojavom avtizma, prav tako ni nobenih dokazov o varnosti in u\xc4\x8dinkovitosti tak\xc5\xa1ne terapije._NEWLINE_Kelirajo\xc4\x8de spojine se lahko aplicirajo na razli\xc4\x8dne na\xc4\x8dine, tako intravensko oz. intramuskularno kot tudi peroralno. Nepravilna uporaba tak\xc5\xa1nih spojin (preveliki odmerki ali nepravilna administracija) lahko vodi do resnih ne\xc5\xbeelenih u\xc4\x8dinkov. Pojavijo se lahko motnje v elektrolitskem ravnote\xc5\xbeju, hipokaliemija, aritmije srca, smrt zaradi zastoja srca, odpoved ledvic in druge te\xc5\xbeave. V neki \xc5\xa1tudiji na podganah so ob nepravilni uporabi dokazali tudi pojav trajnih kognitivnih motenj.\n_START_SECTION_\n\xc4\x8ci\xc5\xa1\xc4\x8denje kolona\n_START_PARAGRAPH_\nObsega ve\xc4\x8d razli\xc4\x8dnih tehnik alternativne medicine, katerih namen je odstranitev fekalnih ostankov in toksinov, ki naj bi se po teoriji o avtointoksikaciji nabirali na povr\xc5\xa1ini kolona in povzro\xc4\x8dali zdravstvene te\xc5\xbeave pri ljudeh. To lahko dose\xc5\xbeemo z irigacijo kolona z vodo oz. drugimi teko\xc4\x8dinami (kolonohidroterapija z uporabo klistirja) ali pa s peroralnim zau\xc5\xbeitjem dolo\xc4\x8denih snovi (prehranske vlaknine, zeli\xc5\xa1\xc4\x8dni pripravki, prehranski dodatki, odvajala)._NEWLINE_Domnevnih ugodnih u\xc4\x8dinkov te terapije ne podpira noben znanstveni dokaz. Sporna je \xc5\xbee trditev, da se ostanki fecesa kopi\xc4\x8dijo na povr\xc5\xa1ini debelega \xc4\x8drevesa. Tega niso mogli dokazati niti z razli\xc4\x8dnimi slikanji kolona niti z operativnimi posegi. Poleg tega je \xc4\x8di\xc5\xa1\xc4\x8denje kolona povezano z mnogimi potencialnimi tveganji oz. zapleti: poru\xc5\xa1i se lahko naravna bakterijska flora v kolonu, ob nepravilnem rokovanju s pripomo\xc4\x8dkom za irigacijo lahko pride do perforacije kolona, nepravilna sterilizacija pripomo\xc4\x8dkov lahko vodi v infekcijo (ameboza), lahko pride do poru\xc5\xa1enja elektrolitskega ravnote\xc5\xbeja, dehidracije, pomanjkanja soli v telesu, anemije ali malnutricije, po dolgotrajni uporabi se lahko pri pacientu pojavi nezmo\xc5\xbenost samostojne defekacije oz. odvisnost od teh pripravkov, poleg tega pa lahko zeli\xc5\xa1\xc4\x8da, ki se uporabljajo peroralno ali kot klistir, vplivajo na absorpcijo in u\xc4\x8dinkovitost zdravil, ki jih jemljemo isto\xc4\x8dasno. Ob\xc5\xa1irno rabo klistirjev so povezali tudi z odpovedmi srca oz. sr\xc4\x8dnimi kapmi.\n_START_SECTION_\nTelesna vadba\n_START_PARAGRAPH_\nAerobna vadba, kot je npr. tek, hoja, plavanje, tenis ali aerobika, krepi srce, plju\xc4\x8da, kosti in podpira imunski sistem. Pospe\xc5\xa1evala naj bi tudi razstrupljanje telesa, ker pospe\xc5\xa1uje znojenje, dihanje in delovanje \xc4\x8drevesja, omogo\xc4\x8da varno razgradnjo ma\xc5\xa1\xc4\x8dobe in spodbuja delovanje limfnega sistema. Za razstrupljanje priporo\xc4\x8dajo tudi jogo, ki u\xc4\x8di pravilnega dihanja, razteza mi\xc5\xa1ice in domnevno spro\xc5\xa1\xc4\x8da strupe ter spodbuja delovanje limfnega sistema.\n_START_SECTION_\nBlazinice in obli\xc5\xbei za razstrupljanje ter Aqua Detox\n_START_PARAGRAPH_\nV zadnjem \xc4\x8dasu so postali zelo priljubljeni posebni obli\xc5\xbei oz. adhezivne blazinice, ki jih zve\xc4\x8der namestimo na podplate in za katere proizvajalci trdijo, da iz telesa lahko vsrkajo nekatere toksine. Za izdelavo uporabljajo razli\xc4\x8dne substance, ena od tak\xc5\xa1nih naj bi bil destiliran bambusov kis. Ne obstajajo nobene znanstvene \xc5\xa1tudije v zvezi z u\xc4\x8dinkovitostjo te metode, pogosto pa naj bi jih uporabljali predvsem v razli\xc4\x8dnih praksah alternativne medicine v azijskih de\xc5\xbeelah._NEWLINE_Aqua Detox je tehnika v alternativni medicini, kjer posameznik polo\xc5\xbei noge v kadi\xc4\x8dko s slano kopeljo, skozi katero ste\xc4\x8de elektri\xc4\x8dni tok. Proizvajalci trdijo, da sistem proizvaja pozitivne in negativne ione, ki v telesu celice stimulirajo k pospe\xc5\xa1enemu izlo\xc4\x8danju strupov. Po terapiji se voda v kadi\xc4\x8dki obarva v razli\xc4\x8dne barve. S posamezno barvo povezujejo podro\xc4\x8dje v telesu, ki se je razstrupilo: \xc4\x8drna barva za jetra, oran\xc5\xbena barva za sklepe, zelena barva za \xc5\xbeol\xc4\x8dnik. Strokovnjaki ozna\xc4\x8dujejo izdelek kot potegav\xc5\xa1\xc4\x8dino, ki ne deluje, spremembo barve pa pripisujejo procesu korozije elektrod v napravi oz. razli\xc4\x8dni koli\xc4\x8dini dodane soli v kopeli. V nekem poskusu so pokazali, da pride do spremembe barve v kadi\xc4\x8dki tudi, \xc4\x8de vanjo ne polo\xc5\xbeimo nog.\n_START_SECTION_\nKa\xc4\x8dji kamen\xc4\x8dki\n_START_PARAGRAPH_\nKa\xc4\x8dje kamen\xc4\x8dke (Snake stones) uporabljajo v nekaterih de\xc5\xbeelah za razstrupljanje pri pikih ka\xc4\x8d. Pripravljeni so iz obdelanih \xc5\xbeivalskih kosti. Tak\xc5\xa1ne kamen\xc4\x8dke polo\xc5\xbeijo na mesto ugriza in pustijo dolo\xc4\x8den \xc4\x8das, v katerem naj bi kamen\xc4\x8dek absorbiral strup iz rane. Kljub nekaterim \xc5\xa1tudijam do sedaj \xc5\xa1e ni bila znanstveno potrjena u\xc4\x8dinkovitost te metode, veliko pa jo uporabljajo lokalni zdravilci v Afriki in Ju\xc5\xbeni Ameriki.\n_START_SECTION_\nKritika\n_START_PARAGRAPH_\nStrokovnjaki trdijo, da razstrupljanje v alternativni medicini temelji na napa\xc4\x8dnih predstavah o delovanju \xc4\x8dlove\xc5\xa1kega telesa. Ni dokazov, da bi kakorkoli u\xc4\x8dinkovalo, nekatere tehnike pa so lahko v dolo\xc4\x8denih primerih celo \xc5\xa1kodljive. Se pa dolo\xc4\x8dene tehnike in metode, ki vklju\xc4\x8dujejo razstrupljanje, priporo\xc4\x8dajo tudi v uradni medicini, npr. telesna vadba, nekatere vrste masa\xc5\xbe, spremenjen na\xc4\x8din prehranjevanja (ve\xc4\x8d sadja, zelenjave), seveda v druga\xc4\x8dne namene. Med zdravim na\xc4\x8dinom \xc5\xbeivljenja in dolo\xc4\x8denimi priporo\xc4\x8dili za razstrupljanje je te\xc5\xbeko potegniti pravo lo\xc4\x8dnico.'